Populært VR-headset i butikkerne næste år

Det mere end interessante VR-headset Oculus Rift har langt om længe fået en officiel udgivelsesdato. Sådan da. Oculus lover nu, af headsettet er i butikkerne i løbet af de første tre måneder af 2016. Hidtil har firmaet kun solgt såkaldte udviklingsmodeller; altså halvfærdige versioner beregnet til udviklere. Det skriver BBC.

Dermed bliver der virkelig travlt på Virtual Reality-fronten næste år. Microsoft har netop givet pressen demoer af sin HoloLens og den forventes i handelen inden jul. Det samme gør HTC’s bud på et VR-headset, Vive, der udgives i samarbejde med spilproducenten Valve (Half-Life, m.fl. red.).

Samtidig har Sony meddelt, at deres PlayStation Morpheus-VR-headset udgives i det første halvår af 2016. I modsætning til Morpheus, der er bundet til PlayStation-konsollen, vil både Rift og Vive fungere med computere.

Facebook købte sidste år Oculus Rift for knap 11 milliarder kroner.

Populært VR-headset i butikkerne næste år