Oculus løfter sløret for 3D-brillen Rift

Der er gået tre år siden den første udviklerudgave af Virtual Reality-brillen Oculus Rift blev vist frem – og nu er den endelig klar til forbrugerne. Ved et storstilet arrangement i aftes, dansk tid, blev den endelig udgave af Oculus Rift vist frem for pressen – og samtidig blev det afsløret, at Oculus har indgået et tæt samarbejde med Microsoft og Xbox.

Rift er udstyret med to OLED-skærme og en slider, så man kan indstille afstanden mellem skærmene. I forhold til udviklerudgaverne, er der blevet tilføjet et sæt hovedtelefoner der byder på 360-grader-lyd, der er synkront med 3D-billederne i brillen. Og ja, du kan afmontere dem og bruge dine egne. Den endelige udgave har også fået en ny ekstern sensor, der kan placeres på et bord.

Oculus-grundlæggeren Palmer Luckey viste også en spritny controller, der skal bruges med Rift; Oculus Touch. Den ligner en traditionel konsol-controller, der er revet over i to og forsynet med et beskyttelsesbånd. Touch sørger for at man kan interagere og manipulere med 3D-verdenen i brillen.

Desuden følger der en trådløs Xbox One-controller og en trådløs PC-modtager med i pakken. I al stilhed har Oculus nemlig arbejdet tæt sammen med Microsoft, der har udviklet sit Halo-spil til Rift. Det blev fortalt at Rift vil arbejde problemfrit sammen med Windows 10 og man kan endda streame Xbox One-spil til Rift. Trådløst. Med samarbejdet positionerer Microsoft sig væsentlig på VR-fronten – sideløbende arbejder Redmond på at gøre sit eget Augmented Reality-headset, HoloLens, klar til salg.

Både Oculus Rift og en række nye spil til platformen vises frem på spilmessen E3 i næste uge. Oculus har stadig ikke leveret hverken pris eller præcis leveringsdato for 3D-brillen, men der gættes på en pris på omkring 1.500 dollars – knapt 10.000 kroner eksklusiv moms og afgifter. Lanceringen er stadig “første kvartal 2015”.

Oculus løfter sløret for 3D-brillen Rift